RICH ศึกษาการลงทุนธุรกิจผลิต-จ่ายน้ำประปา เผยโรงไฟฟ้าชีวมวล 9.9MW เซ็น MOU แล้ว
RICH เตรียมเข้าศึกษาการลงทุนธุรกิจผลิต-จ่ายน้ำประปา ในจ.สมุทรสาคร-พื้นที่ใกล้เคียง ขนาดกำลังการผลิตไม่ต่ำกว่า 1 แสนลบ.ม./วัน คาดใช้เวลา 60 วันในการศึกษาเพื่อให้คณะกรรมการพิจารณาอนุมัติ ส่วนความคืบหน้าในการลงทุนธุรกิจโรงไฟฟ้าชีวมวล ขนาด 9.9 เมกะวัตต์ ได้เข้าทำสัญญาบันทึกความเข้าใจ-วางเงินมัดจำเสร็จสิ้นแล้ว
17 ส.ค. 2558

บริษัท ริช เอเชีย สตีล จำกัด (มหาชน) หรือ RICH ระบุว่า ที่ประชุมคณะกรรมการวันที่ 14 ส.ค.58 อนุมัติให้เข้าศึกษาเพื่อลงทุนประกอบกิจการสาธารณูปโภคในการผลิตและจ่ายน้ำประปา ขนาดกำลังผลิตไม่น้อยกว่า 1 แสนลูกบาศก์เมตร (ลบ.ม.)/วัน ในเขตพื้นที่ จ.สมุทรสาคร และพื้นที่ใกล้เคียง และให้บริษัทเข้าเป็นหนึ่งในผู้ถือหุ้นใหญ่ร่วมกับบริษัทจดทะเบียน (บจ.) ในตลาดหลักทรัพย์ฯอีกแห่งหนึ่ง ในการลงทุนโครงการน้ำประปาในเขตพื้นที่ดังกล่าว โดยคาดว่าจะใช้เวลา 60 วันในการศึกษาเพื่อให้คณะกรรมการพิจารณาอนุมัติ
ขณะที่คณะกรรมการได้ให้ผู้บริหารและผู้เชี่ยวชาญไปดำเนินการศึกษาข้อมูลเพิ่มเติม ตลอดจนสามารถเข้าทำบันทึกความเข้าใจเบื้องต้นกับกลุ่มนักลงทุนอื่น และหน่วยงานราชการที่เกี่ยวข้อง เพื่อที่จะนำข้อสรุปจากผลการศึกษานี้เข้ามาสู่การพิจารณาเพื่ออนุมัติในโครงการ ตลอดจนการจัดตั้งบริษัทผลิตและจ่ายน้ำประปา และการเข้าทำสัญญาอื่นๆที่เกี่ยวข้อง โดยนำมาซึ่งผลประโยชน์สูงสุดของบริษัทและผู้ถือหุ้น
นอกจากนี้บริษัทได้รับหนังสือยืนยันความสนใจเบื้องต้น ในการเข้าร่วมงานทางด้านวิศวกรรม และจัดหาวัสดุ อุปกรณ์ก่อสร้าง รวมถึงจัดหาแหล่งเงินทุนในโครงการน้ำประปาดังกล่าวจากบริษัท CHINA NATIONAL ELECTRIC ENGINEERING (CNEEC) ซึ่งมีประสบการณ์ทางด้านงานสาธารณูปโภค โดยเป็นบริษัทย่อยของ  CHINA MACHINERY ENGINEERING CORPORATION (CMEC) ที่ได้ลงนามเป็นพันธมิตรด้านการลงทุนในสาธารณูปโภคและโครงสร้างพื้นฐานต่างๆกับบริษัท
ทั้งนี้ บริษัทคาดว่านอกจากผลตอบแทนการลงทุนแล้ว บริษัทยังจะเป็นผู้ขายเหล็ก วัสดุก่อสร้าง และท่อเหล็ก ซึ่งเป็นสินค้าและผลิตภัณฑ์ของบริษัท และบริษัทในเครือด้วย นอกจากนี้อาจรวมถึงอุปกรณ์ในการผลิตและจ่ายน้ำประปาที่เกี่ยวข้อง ซึ่งจะเป็นการเพิ่มรายได้ให้แก่บริษัทอีกทางหนึ่ง ตลอดจนลดความผันผวนและผลกระทบที่เกิดจากตลาดเหล็กทั้งภายในและต่างประเทศ
ส่วนความคืบหน้าในการลงทุนธุรกิจโรงไฟฟ้าชีวมวล ขนาด 9.9 เมกะวัตต์ ซึ่งโรงไฟฟ้าดังกล่าวได้เริ่มผลิตเชิงพาณิชย์มาแล้วเป็นเวลา 1 ปีเศษนั้น บริษัทได้เข้าทำสัญญาบันทึกความเข้าใจ และได้วางเงินมัดจำเสร็จสิ้นแล้ว โดยล่าสุดบริษัทจ้างสำนักงาน เอ เอ็ม ซี จำกัด ซึ่งเป็นผู้สอบบัญชีรายเดียวกับบริษัท และว่าจ้างผู้ประเมินทรัพย์สินอิสระ และที่ปรึกษาทางการเงิน เพื่อประเมินมูลค่าของโรงไฟฟ้าชีวมวลที่จะเข้าลงทุน ซึ่งคาดว่าจะใช้เวลาในการประเมินไม่เกิน 90 วัน หลังจากนั้นจะนำเสนอต่อที่ประชุมคณะกรรมการเพื่อพิจารณาอนุมัติต่อไป